Ruotsin HP Services vastaa hankkeen suunnittelusta ja implementoinnista. Modernisoinnissa hyödynnetään HP:n määrittelemää referenssiarkkitehtuuria sekä laajasti Intelin ja Oraclen teknologioita.
Ruotsin Verohallinto haluaa yksinkertaistaa it-prosessejaan, jotta vuorovaikutus yrityssektorin ja julkishallinnon kanssa tehostuisi. Projektin aikana HP auttaa asiakastaan siirtämään Cobol- ja Assembler-sovellukset keskustietokoneelta avoimiin standardipohjaisiin ympäristöihin. Projektissa yhdistyvät Intelin prosessoreilla varustetut HP:n palvelimet ja Oraclen ohjelmistoratkaisut.
- Olemme valinneet HP:n toteuttamaan Unisys-taustasovellusten migraatiovaiheen. Hankkeen ansiosta voimme tarjota veronmaksajille paremmat mahdollisuudet käsitellä veronpalautuksia sähköisesti. Samalla säästetään sekä rahaa että aikaa”, kertoo Ruotsin Verohallinnon tietohallintojohtaja Anne Grön.
HP, Intel ja Oracle julkistivat viime vuonna Oraclen OpenWorld-tapahtumassa sovellusympäristöjen modernisointiin keskittyvän yhteistyöhankkeen, jonka tarkoituksena on auttaa yritysasiakkaita lisäämään liiketoiminnan ketteryyttä ja tehokkuutta sekä vähentämään operatiivisia kustannuksia ja riskiä.
Yhteistyön kautta yrityksille tarjotaan kattavaa ratkaisupakettia, joka auttaa asiakkaita modernisoimaan keskustietokoneella toimivat taustajärjestelmät. Hankkeessa hyödynnetään palvelukeskeisen arkkitehtuurin (SOA, Service Oriented Architecture) periaatteita ja yritystason grid-teknologiaa, joilla asiakkaat voivat lisätä tietojärjestelmiensä tehokkuutta ilman perinteistä keskuskonetekniikkaa ja -osaamista.